ЕджакIуэхэм я олимпиадэхэм къыхэжаныкIахэм республикэм и Iэтащхьэм и саугъэтыр зэрыхуагъэфэщэну щIыкIэм теухуа унафэм КIуэкIуэ Казбек Iэ щIидзащ
Егъэджэныгъэ
Къэбэрдей-Балъкъэр Республикэм и Iэтащхьэм Iэ зыщIидза «ЕджакIуэхэм я Урысейпсо олимпиадэхэм къыхэжаныкIахэм, щIыналъэ олимпиадэхэм щытекIуахэм, анэдэлъхубзэмрэ лъэпкъ литературэхэмкIэ екIуэкI хэгъэгу зэхьэзэхуэхэм КъБР-м и Iэтащхьэм саугъэтхэр зэрыхуагъэфэщэну щIыкIэм теухуауэ» унафэр КъБР-м и Iэтащхьэм и сайтым иджыблагъэ кърагъэуващ.
Мыпхуэдэ унафэ фIэкIыпIэ имыIэу зэрыщыIэн хуейм, къытщIэхъуэ щIэблэм я зэфIэкIымрэ лъэкIыныгъэмрэ къэтIэщIыным, зэчий зыбгъэдэлъхэр къэгъэнэIуэным, ахэр гъэгушхуэным теухуауэ КIуэкIуэ Казбек КъБР-м и Парламентым Зэрызыхуигъазэм къыщыхигъэщауэ щытащ.
«Дауи, пцIы зыхэмылъыр аращи, – жиIэгъат абы щыгъуэм КIуэкIуэ Казбек, – сабийм и зэфIэкIыр къэхутэныр нэхъыбэу егъэджэныгъэ Iэмалхэм, методикэр зи лъабжьэ бгъэдыхьэкIэхэм елъытащ, лэжьыгъэшхуэ пыщIащ, зэман куэд зытекIуадэ Iуэхущ. Гъэсэнри гъэсакIуэри пыухыкIауэ зытелажьэ Iуэхум и щыгум удэкIыныр тыншу пхужыIэнукъым. Зэчий зыбгъэдэлъ сабийр къыхэгъэщынымкIэ мыхьэнэшхуэ зиIэ Iуэхущ еджакIуэхэм къыхузэрагъэпэщ олимпиадэ зэхьэзэхуэхэр. ТекIуахэмрэ къыхэжаныкIахэмрэ ягъафIэу, фIыщIэ тхылъкIэ къыхагъэщырт сыт щыгъуи, ауэ, къызэрыслъытэмкIэ, сабийхэм я щIэныгъэр нэхъри къызэрыкIын щхьэкIэ, зэпеуэхэм къызэрыхэщын Iэмалхэм нэхъ куууэ икIи бгъуэуэ телэжьэн щхьэкIэ, нэгъуэщI Iэмалхэри къэулъэпхъэщыпхъэщ».
Къэрал унафэм ипкъ иткIэ, мы гъэм щегъэжьауэ Урысейпсо олимпиадэхэм къыхэжаныкIахэм, щIыналъэ олимпиадэхэм щытекIуахэм, анэдэлъхубзэмрэ лъэпкъ литературэхэмкIэ екIуэкI хэгъэгу олимпиадэхэм къыщыхэпажыкIахэм саугъэтхэр хуагъэфэщэнущ.
Олимпиадэхэм щытекIуахэр зыгъэхьэзыра егъэджакIуэхэри гулъытэншэ хъунукъым:
– сом мин 50 хуагъэфэщэнущ урысей олимпиадэхэм щытекIуахэмрэ ахэр зыгъэхьэзыра егъэджакIуэхэмрэ;
– сом мин 25-рэ иратынущ урысей олимпиадэхэм я щIыналъэ Iыхьэм щытекIуахэмрэ ахэр зыгъэхьэзыра егъэджакIуэхэмрэ;
– сом мин 15 иратынущ олимпиадэхэм я щIыналъэ Iыхьэм къыщыхэжаныкIахэмрэ ахэр зыгъэхьэзыра егъэджакIуэхэмрэ;
– сом мин 15 иратынущ анэдэлъхубзэмрэ лъэпкъ литературэхэмкIэ екIуэкI хэгъэгу олипиадэхэм щытекIуахэмрэ ахэр зыгъэхьэзыра егъэджакIуэхэмрэ.
КъБР-м и Iэтащхьэм къыхилъхьа жэрдэмым унафэ пыухыкIа зэригъуэтар еджакIуэхэми адэ-анэхэми гуапэ ящыхъуащ. Iэтащхьэм Iэ зыщIидза унафэр игъуэу зэрыщытыр къыхагъэщу интернетым щытхэу хуежьащ. Абыхэм ящыщ зым мыпхуэдэу етх: «ХъыбарыфIым къыщынэркъым. Жэщи махуи щхьэх имыщIэу еджэ сабийм зы мащIэри фIыщIэ ещI, и гур хегъахъуэ. Мыпхуэдэ гулъытэм сабийм и егугъыныгъэм нэхъри хигъэхъуэнущ, еджапIэ нэхъыщхьэм щIэтIысхьэн, абы щхьэкIэ щыIэ Iэмалхэр къэгъэIурыщIэн зэрыхуейм нэхъ гуащIэу телажьэу щIидзэнущ. Мыр щхьэпэщ егъэджакIуэм дежкIи, сыту жыпIэмэ абыи сабийм ирит щIэныгъэм лъэныкъуэ куэдкIэ зригъэубгъунущ, и Iуэхумрэ и IэщIагъэмрэ мыхьэнэ зэриIэр нэхъ куууэ зыхригъэщIэнущ, а щIыкIэм тету лъэныкъуитIри зэдефIэкIуэнущ. Iэтащхьэм ищIа жэрдэмым ущымыгуфIыкIынкIэ Iэмал иIэкъым».
ШУРДЫМ Динэ.
